Amikor 1941-ben az Egyesült Államok belépett a második világháborúba, egyes alakulatok (főként a vegyi hadviselésre szakosodott tüzércsapatok) még mindig M1917 puskákkal voltak felszerelve. Feltehetően a másutt rendszeresített M1 Garand gyártási nehézségei miatt a tüzércsapatok az M1917 puskával vettek részt az Torch hadműveletben. Még a normandiai partraszállás idején is előfordultak az M1917 puskák a Franciaországban harcoló amerikai csapatoknál, elsősorban a hátországot biztosító erőknél. M1917 puskákkal szerelték fel emellett az amerikai fennhatóság alatt álló Fülöp-szigetek hadseregét és csendőrségét. Miután a japán erők elfoglalták a Fülöp-szigeteket, a japán hadsereg egyes alakulatai is használták az M1917-et, illetve ez volt a fegyvere az ellenük harcoló amerikai és Fülöp-szigeteki gerilláknak is.